120239/DC/10/01/2022

Către: Fonduri-Structurale.ro

În atenția: Doamnei Antonia Anton

Email: antonia.anton@fonduri-structurale.ro

Ref. Răspuns solicitare de informații

**Stimată doamnă Anton,**

Referitor la solicitarea dumneavoastră, înregistrată în Ministerul Investițiilor și Proiectelor Europene cu nr. 120239/DC/09.12.2021, vă comunicăm următoarele:

Pentru perioada de programare 2007-2013, asistența financiară nerambursabilă din partea Uniunii Europene a fost implementată prin șapte programe operaționale, în cadrul obiectivului „Convergență” al politicii de coeziune a UE: Programul Operațional Sectorial Mediu, Programul Operațional Sectorial Transport, Programul Operațional Asistență Tehnică, Programul Operațional Sectorial Dezvoltarea Resurselor Umane, Programul Operațional Sectorial Creșterea Competitivității Economice (aflate în coordonarea Ministerului Investițiilor și Proiectelor Europene), Programul Operațional Regional și Programul Operațional Dezvoltarea Capacității Administrative (aflate în coordonarea Ministerului Dezvoltării, Lucrărilor Publice și Administrației).

Potrivit calendarului de închidere a programelor operaționale 2007-2013, au fost transmise, până la 31 martie 2017, documentele aferente pachetului de închidere pentru toate programele operaționale, conform cerințelor regulamentelor europene.

După examinarea pachetelor de închidere transmise de către autoritățile de management, Comisia Europeană a solicitat mai multe clarificări, precum și revizuirea acestor documente.

Vă prezentăm stadiul pentru programele operaționale gestionate de MIPE în perioada de programare 2007-2013:

● Programul Operațional Asistență Tehnică a fost închis în data de 30 martie 2019.

● Pentru Programul Operațional Sectorial Dezvoltarea Resurselor Umane se așteaptă din partea Comisiei Europene transmiterea deciziei de aprobare a pachetului de închidere.

● Pentru Programul Operațional Sectorial Creșterea Competitivității Economice a fost trimisă Declarația finală către CE, în urma căreia Autoritatea de Audit a emis Raportul final de control. Ulterior, Autoritatea de Management a răspuns solicitărilor primite de la CE, iar în prezent așteaptă decizia Comisiei.

● Conform prevederilor Regulamentului (CE) nr. 1083/2006 al Consiliului din 11 iulie 2006 de stabilire a anumitor dispoziții generale privind Fondul European de Dezvoltare Regională, Fondul Social European și Fondul de coeziune și de abrogare a Regulamentului (CE) nr. 1260/1999, Comisia Europeană a transmis adrese de preînchidere pentru Programul Operațional Sectorial Transport (POS Transport) și Programul Operațional Sectorial Mediu (POS Mediu):

- Pentru POS Transport, Autoritatea de Management a răspuns Comisiei Europene în data de 09 iunie 2021;

- Pentru POS Mediu, răspunsul Autorității de Management către Comisie este în curs de elaborare.

Vă mulțumim pentru solicitare,

Echipa de comunicare a Ministerului Investițiilor și Proiectelor Europene